बिलासपुर. जिले के हजारों सरकारी अधिकारी-कर्मचारियों को अब तक पिछले माह की सैलरी नहीं मिल सकी है। इसमें दस हजार शिक्षाकर्मियों का वेतन भी लंबित है। शिक्षक संघ ने वेतन के साथ ही एरियर्स का भुगतान होली के पहले करने की मांग अधिकारियों से की है। अधिकारी आयकर रिटर्न की वजह से थोड़ा टाइम लगने की बात कह रहे हैं। वहीं संघ आबंटन नहीं होने से वेतन मिलने में देर होने की बात कह रहा है। जिले में करीब 35 हजार सरकारी कर्मचारी हैं जिनमें करीब दस हजार शिक्षाकर्मी हैं।
वित्तीय वर्ष का अंतिम माह होने से सभी सरकारी अधिकारी कर्मचारियों से स्थापना शाखा आयकर फॉर्म जमा करवा रहा है। इसमें वे टैक्स के भुगतान की जानकारी दे रहे हैं। कई कर्मचारी जानकारी दे चुके हैं जबकि अभी भी कई कर्मचारी नहीं दिए हैं। इधर हर पिछले महीने की सैलरी 5 तारीख तक मिल जा रही थी, लेकिन इस बार ऐसा नहीं हुआ। शनिवार को वर्किंग डे होने के बावजूद हजारों कर्मचारियों की सैलरी उनके बैंक खाते में जमा नहीं हुई। वहीं शिक्षाकर्मियों में तो किसी की सैलरी नहीं आई। इधर छत्तीसगढ़ पंचायत नगरीय निकाय शिक्षक संघ के प्रांताध्यक्ष संजय शर्मा ने स्कूल शिक्षा विभाग के प्रमुख सचिव को पत्र लिखा है। इसमें होली के पहले फरवरी माह की सैलरी के साथ ही एरियर्स का भुगतान करने की मांग की है। बिलासपुर के साथ ही रायगढ़, सूरजपुर, धमतरी में अतिशेष शिक्षाकर्मियों का भुगतान लंबित है। इधर ट्रेजरी ऑफिसर आरबी वर्मा ने आयकर फॉर्म जमा होने के बाद सैलरी मिलने में देर नहीं होने की बात कही है। उन्होंने बताया कि हर साल मार्च में आयकर फॉर्म के कारण थोड़ी देर होती है।
13 मार्च को होली एडवांस भी मुश्किल
हर त्योहार पर कर्मचारी एडवांस ले सकते हैं लेकिन इस बार होली 13 मार्च को है जिस वजह से कई कर्मचारियों को एडवांस भी नहीं मिल पाएगा। वजह ये कि वे कब आयकर फॉर्म जमा करेंगे और कब एडवांस के लिए फॉर्म भरेंगे। वेतन बिल पास करने के बाद ट्रेजरी ऑफिस से बाकी बिल पास करने में भी आनाकानी की जाएगी। बिल रोकने की शुरुआत तो अभी से हो चुकी है।
hin_Deva hin_Deva bho_Deva hin_Deva